**Jegyzőkönyv**

**Készült:** Zalaszentgrót Város Önkormányzata Képviselő-testületének 2014. november 27-én

1800 órai kezdettel tartott közmeghallgatásáról.

**Jelen vannak:** Baracskai József polgármester,

Balogh Gábor képviselő

Beke László képviselő

Dr. Tihanyi Ottó képviselő

Gelencsér István képviselő

Takács Tibor képviselő

Vári Mária képviselő

Veress János képviselő

Dr. Simon Beáta jegyző

**Igazoltan távol marad**: Kovács László képviselő

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket. Megállapítom, hogy a képviselő-testület 8 tagja jelen van, így a közmeghallgatás határozatképes. A közmeghallgatás szó szerint arról szól, hogy a város polgárait meghallgassuk, az esetleges problémáikat elmondhassák, amennyiben nem tudunk rá válaszolni, úgy levélben válaszolunk. A 2014. kiemelkedő év, hiszen ez a választás éve, új képviselő-testülete van a városnak. Külön öröm számomra, hogy ismét van hölgy képviselőnk. Külön köszöntöm Kozma István rendőr századost, a Zalaszentgróti Rendőrőrs parancsnokát, aki a közbiztonsággal kapcsolatos kérdésekre válaszol.

A tegnapi nap folyamán tartott a rendőrség egy közbiztonsági fórumot, ahol beszámolás történt a közbiztonságról. 2002 óta vagyok önkormányzati képviselő, de a legtöbb változás, tennivaló az elmúlt négy évben volt. Kezdődtek az Európai Uniós forrásoknak a folyamatos megvalósításával, melynek Zalaszentgrót az egyik nyertese volt, hiszen több milliárd forint érkezett a városunkba. Az önkormányzaton kívül cégek, civil szervezetek pályázataiból szépült a város, így az itt lakók életminősége is javult. 2007 –ben mint önkormányzati képviselő és a Regionális Fejlesztési Tanács tagjaként láttam ezeket a pályázatokat. Utána mint polgármester vettem részt a pályázatok megvalósításában. A zalaszentgróti Templom tér, az Egészségügyi Központ, mind a járóbeteg szakellátás, mint az alapellátás vonatkozásában megújult. Az iskola felújítására nyertünk is egy pályázatot, melynek keretében mindkét intézményüket megújítottuk.

Az óvodában az udvar rendbetétele egy ÁROP pályázatból történt. Az Egészségügyi Központot is érintette egy pályázat, amiből a működésre tudtunk fordítani. A Mezőgazdasági és Vidékfejlesztési pályázatokból említhetem a Zeneiskolának a megújulását, a mintakert építését, és még lehetne sorolni azokat a fejlesztéseket, amik Európai Uniós pályázatokból valósultak meg. A közigazgatásban is változás történt, megszűntek a kistérségi társulások kötelező feladatai, megszűnt a kistérség munkaszervezete. Járások alakultak, 1979 után ismét járási központ lett Zalaszentgrót, 6 járás lett kialakítva Zala Megyében. Az oktatás teljes mértékben átalakult, az általános iskola fenntartása elkerült az önkormányzattól, a gimnáziumot az önkormányzat megtartotta, összevonásra került az általános és a zeneiskolával. Az iskolák működtetése viszont maradt az önkormányzatnál, a pedagógusok bére maradt a kormánynál.

Újból megalakult a Gazdasági Ellátó Szervezet, ők látják el a város intézményeinek a működtetését. A ciklus elején átadtuk a járóbeteg szakellátó központot és az alapellátást. A teljesítmény volumen korlát alapján kell működnie az intézménynek, csak így kapjuk meg az állami támogatást. Nagyon sok új szakrendeléssel bővült a zalaszentgróti járóbeteg szakellátás, valóban egy XXI. századi, modern orvosi eszközökkel felújított épületben vehetik igénybe az egészségügyi szolgáltatásokat. A képviselő-testület jól döntött akkor, amikor nem adta állami kézbe a járóbeteg szakellátást. Az Egészségügyi Központnál, ha lejárt az 5 éves fenntartási kötelezettség, áttekintésre kerül, hogy melyik szakrendelésekre és milyen óraszámba van szüksége a lakosságnak. A közmunkaprogram elindításával nagyon sok embert tudtunk foglalkoztatni, az elmúlt évben beállt az a rend, melyben egy irányított munka folyik. A munkájukkal nagyon sok minden megvalósult ebben az évben, egyrészt mezőgazdasági program indult, a lakosság is tud vásárolni burgonyát, hagymát. Nagy szerepet vállaltak a játszóterek felújításában, a köztisztasági feladatokban, az intézmény karbantartásban, takarításba. Magánemberként nem igazán tartom jónak a közmunkás foglalkoztatást, inkább az állandó munkahelyteremtésre törekszünk. Mint polgármester örülök neki, hogy vannak, ezzel sok mindent anyagköltségen meg tudunk valósítani. A hivatal életében is nagy változás történt, új jegyzőt választottunk, sok dolgozónk átkerült a járáshoz, és a Klebelsberg Intézményfenntartó Központhoz, így új dolgozókat vettünk fel, akikkel maximálisan meg vagyok elégedve. Nagy változás volt továbbá az adósság konszolidáció, ami sajnos minket nem érintett. Az adóssággal rendelkező településeknek az állam kifizette a tartozásukat. Pozitívum, hogy Zalaszentgrót az elmúlt időszakban nem adósodott el, mivel előre nem tudtuk, hogy az adóságunkat kifizetik. Többször felszólaltunk, hogy azokkal az önkormányzatokkal szemben méltánytalan az adósságkonszolidáció, akik nem halmoztak fel adóságot. Ez után jött egy törvényjavaslat, mely szerint azok az önkormányzatok is kapnak egy összeget, akik nem adósodtak el lakosságszám alapján. Zalaszentgrótra 181 millió forint jutott volna, első körben a 2000 fő alatti települések és egy-két 2000 fő fölötti települések kaptak pénzt. Az országban 120 település kimaradt, Zala megyében Vonyarcvashegy, Gyenesdiás, Hévíz és Zalaszentgrót, mind a mai napig nem tudjuk, hogy részesülünk-e az adósságkonszolidációból. A héten jött a hír, hogy Uniós forrásokból kompenzálnak bennünket. A TÖOSZ ülésen javasoltam, hogy hívjuk össze a 120 település vezetőit, hiszen mindenütt felháborodást keltett az eljárás. Erre a pénzre mi számítunk és igényt tartunk rá, mert ha vannak települések ahol stadiont építenek és milliárdokkal konszolidálnak, akkor Zalaszentgrót is megérdemli a 181 millió forintot. Meg van határozva, hogy mire költhetjük, járdafelújításra, útfelújításra, közintézmény felújításra. Az elkövetkezendőkben ennél sokkal nagyobb összeget szeretnénk Európai Uniós forrásokból a településünkre hozni, lesz egy településfejlesztési, település rendezési operatív program, mely le van bontva járásokra. Zalaszentgrót esetében közel 1,5 milliárd forint, ennek kb 90 %-át városunk tudja elkölteni. Vannak különböző akcióterveink, hogy mire akarjuk költeni, kiemelt szempont volt a gazdaságfejlesztés, mely a város esetében egy fájó pont. Kisszentgróton építenek egy új csarnokot a cipőfelsőrész készítő üzem bővítésére ez 20-25 fő plusz munkaerőt jelent. A pályázatoknál nagyon fontos szerepet játszhat a környezetvédelem. A lakosságnak a klímabarát kialakítása hasonlóan hangzik, de ezen kívül vannak még programpontok melyeket közösen kell meghatározni és a későbbiekben ez alapján írják ki a pályázatokat. A LEADER pályázatokból az elmúlt időszakban Zalaszentgrót kivette a részét. Egyik legfontosabb feladata lesz az önkormányzatnak az elkövetkezendő pályázatokra felkészülni. Reményeink szerint az óvoda marad önkormányzati fenntartásba, oda is kell normatív támogatáson kívüli összeget fordítani, nagy kihívást jelent továbbá az Egészségügyi Központunk működtetése. A GESZ eddigi működése pozitív irányt mutat az intézmények működtetésében. A közétkeztetési pályázatunk jövőre lejár, erről is időben dönteni kell. Nagy odafigyelést igényel a lakókörnyezetünk, a közbiztonság és az akadálymentesítés.

A részönkormányzatok működését sokkal jobban meg szeretnénk erősíteni, az ott élőket nem szeretnénk másodrendű állampolgárnak tekinteni, ezért szeretnék olyan alpolgármestert Balogh Gábor személyébe, aki ezt a részt meg tudná erősíteni, koordinálni. Ezen kívül a civil szervezetekkel és a sportegyesületekkel is tartaná a kapcsolatot. Sokszor a civil szerveztek olyan feladatokat látnak el, amire az önkormányzatnak vagy anyagi forrása, vagy energiája nincs. A közszolgáltatások terén szemétszállítást ZALAISPA Zrt. végzi hatósági áras lett nem tudunk rajta változtatni. A vízszolgáltatás terén az AQUAZALA beleolvadt a ZALAVÍZ Zrt-be, már oda tartozunk, de még a számlázást, mint AQUAZALA kapjuk, még nem lehet tudni, hogy milyen árakra számíthatunk. Véleményem az, hogy sokszor a kormányzat nem lát várostáblán túl, nem akarja látni azokat a különbségeket, mely az ország területi beosztásában van. A legfontosabb számomra, hogy az itt élők problémáját minél hatékonyabban, rugalmasabban a legkisebb határidővel megoldjuk. Röviden ennyit, ha bármilyen kérdésük van, állok rendelkezésükre.

*Kasper György:* A hulladék szállítással kapcsolatban vannak sérelmeik. Borzalmas ahogy a szemétszállítást végzik, kézzel emelik a kukákat, kiborítják, összetörik, az ég világon semmi nem változott. A díjjal kapcsolatban kérdezem, hogy el nem végzett munkáért miért kérnek pénzt. Zalaszentgróton az akadálymentesítés nem mindenhol megoldott. Az Egészségügyi Központnál a mozgáskorlátozott parkoló túl szűk, a Járási Hivatalba kerekes székkel bejutni nem lehet. A Polgármesteri Hivatalba be lehet jutni, de nem mindig, ha nincs ügyfélfogadás, vagy a keddi napon 1600 órától az első ajtó be van zárva, amikor a mozgáskorlátozottakat időre hívják. Továbbá egyetlen egy közintézménynél sincs felfestett mozgáskorlátozott parkoló. A temetőbe a mozgáskorlátozott parkoló nem megfelelő helyen van, derékig érő fű van, nem rendezett. Az önkormányzat eladott telkeket, ezek nincsenek rendbe tartva, nem kaszálják a gazdák, főleg a Szentpéteri, Bartók, Kisfaludy utcákban. Valami megoldást kell találni a telkek rendbetételére, esetleg lehet bejelentést tenni.

**Baracskai József:** A temetőben halottak napja előtt nagy esőzések voltak, ezért nem tudtuk a temetőt lekaszálni. A jövőben kiemelt figyelmet fordítunk a temetők állapotára.

A mozgássérült parkolóhelyek kialakítását figyelembe vesszük az út mindkét oldalán és a közintézményeknél. A temető belső útrendszere már egy adott helyzet ezen nem nagyon tudunk változtatni, de természetesen a temető bővítésénél ezt figyelembe vesszük. Az elmondott problémákkal kapcsolatban megkeresem Önt és tartunk egy szemlét a városban.

A járási hivatal felújítása decemberben elkezdődik, lesz mozgássérült parkoló, és akadálymentesítés. A mentőállomás felújítása is megkezdődik a jövő évben, a volt szülőotthonnak december 4-én lesz az alapkőletétele, egy korszerű idősek otthona kerül kialakításra. A mozgássérült egyesülettel jó kapcsolatot ápolunk, a GESZ előtt folyamatba van az akadálymentesítés. A felfestéseket a hivatal a közmunkásokkal megoldja, különben horribilis összegbe kerül. A Zalaispa Zrt-vel kapcsolatos problémák ismertek számunkra, továbbítjuk a szolgáltatónak. A téli közmunkaprogramban a szelektív hulladéksziget körbekerítését elvégezzük, de itt a lakosság részéről is nagyon odafigyelést igényel a hulladék elhelyezés. Az új felügyelőbizottságban ezeket a problémákat majd hatékonyabban próbáljuk meg érvényesíteni. Sajnálatos módon ma volt nálam egy hölgy, családtagja nem tudott bejutni a tömegszervezetek székházába kerekes székkel egy rendezvényre.

**Dr. Simon Beáta:** Az év folyamán figyelemmel kísértük a rendezetlen területeket, sokszor lakossági bejelentés alapján, a szükséges felszólításokat megtettük. Az elöregedő településeken nem csak az üresen álló ingatlanoknál nincs rendbe tartva, hanem ott is ahol idős emberek laknak. Ezeket az embereket lehet hatósági eszközzel felszólítani, lehet élni a büntetés adta lehetőséggel, de nem ez a cél. A közfoglalkoztatás keretében nincs arra lehetőség, hogy egyedi ingatlan területen kaszáljunk, ahol tudunk, megpróbálunk más módon segíteni. Sokszor inkább lemondanak az ingatlanról, mert nem itt laknak, nem tudják rendbe tartani. Sok esetben ez nagy költség a családok számára. Az esős időszak miatt a temetőt is többször kellett kaszálni, mint ami a költségvetésbe be volt tervezve. Sok pénzt fordítunk a fürdő környékén lévő területek rendbetartására, mellette még az önkormányzatnak 22 millió forint összegben vállalkozási szerződése van közterület fenntartásra. Látnunk kell, hogy a költségvetés mindenki szorít, a részönkormányzatokat is. A közmunka keretében, amit tudunk megteszünk, amit a költségvetésbe be tudunk építeni megpróbáljuk a legoptimálisabb szinten biztosítani. A normatíva sajnos nem fedezi a jelenlegi feladatellátás során felmerülő költségeinket. A lakott területek kapcsán az esetek zömében azt látom, hogy a művelt területeket sem tartják rendbe. Várjuk ezeket a bejelentéseket, megpróbálunk itt a tulajdonosokra is hatni.

**Vajda László**: Már többször sérelmeztem, hogy nincs a városnak temetőgondnoka. A türjei úti temetőben egyeseknek van kulcsuk a kapuhoz, a tábla viszont ki van téve, hogy mozgáskorlátozott, ezzel nem értek egyet. A temetkezéseknél nem megfelelően hagytak ki helyeket, és a sírhelyek kialakítása sem megfelelően történt. Ennek érdekében parcellázni, tervezni kellene az új sírhelyeket, a temető arculata sem megfelelő. Egy temető gondnokot fel kell venni és nem lesznek ilyen problémák. Kérdezném továbbá, hogy adott-e be az önkormányzat vagy a hozzá tartozó település tűzifára pályázatot? Felháborítónak tartom, hogy az állatmenhely gyertyát gyújt az adventi ünnepségen, mi alapján lett kiválasztva. Ezt egy egyházi tag, Kovács László találta ki, miért nem ő szabja meg, hogy ki gyújthat gyertyát. Mint Roma Nemzetiségi Önkormányzat még nem kaptuk lehetőséget gyertyagyújtásra. Ezek a kijelölt szervezetek nem méltók a gyertyagyújtásra. Továbbá, mi alapján választották ki, hogy kik kapjanak tankönyvtámogatást? Nem a rászoruló roma és hátrányos helyzetű családok részesültek támogatásba. A nevek között több olyan név is szerepel, aki szerintem nem szorult rá a támogatásra. Miért nem kapott még 150 másik család gyermeke? Továbbá, Augusztus 20-án több ember nem tudom miért részesült jutalomban, a csáfordi lángossütő asszonyok miért érdemelték mg. Polgármester úr jókor lett polgármester, mert önnek az volt a feladata, hogy a megkezdett pályázatok alapján a létesítményeket átadja. Meg kell osztani a képviselőkkel a rendezvényeket, az átadási ünnepségeket, ugyanis a játszóterek átadásán sem volt jelen képviselő.

**Baracskai József**: Jókor lettem polgármester, az emberek jóvoltából örülök, hogy a létesítményeket át tudtam adni. Volt olyan pályázat, amit mi adtunk be és átadásra került az elmúlt években. Az elmúlt ciklusba beadott pályázatok átadására meghívtam a volt polgármester urat, szeretem volna megmutatni, hogy együtt lehet működni a közös cél érdekében. Az augusztus 20-i kitüntetésekről a képviselő-testület döntött, minden jelölt megérdemelte a jutalmat. 5 évvel ezelőtt főleg a gazdasági szférából kaptak jutalmat, az idei évben főleg a civil szférából választottunk, a visszajelzés pozitív irányt mutat. Nagyon egyszerű, hogy miért nem kaptak a legrászorultabbak, ugyanis nekik ingyenes a tankönyv. Az 1-2 osztályban az államtól megkapták a tankönyvtámogatás függetlenül attól, hogy rászorulnak vagy sem. Elég nagy gondot jelent a beiskolázás, aki benyújtotta igényét a támogatásra mindenki megkapta. Az intézményektől megkaptuk a listát, mi tovább küldtük a szülőknek, aki igényelte az kapott támogatást.

Adventi gyertyagyújtás kapcsán nagyon büszke vagyok a Szimat Állatvédő Egyesület kijelölésére, akinek ez egyik tagja önkormányzati képviselő. Valóban nem én vagyok a kitalálója, nem is akarom elvenni ezt a jogot. A kitalálóval egyeztetettem, nem adott javaslatokat ezért a szervezeteket kértük fel gyertyagyújtásra. Nem az én tisztem megvédeni a Szimat Állatvédő Egyesületet, de bármikor szívesen fogadják önt és elmondják mi az ő feladatuk. Egy nagyon nemes feladat, amit végeznek. Minden évben sor kerül a gyertyagyújtásra immár 8 éve, az idei év a civil szervezetek éve, a következő évben lehet javaslatot tenni. Senki nem ad javaslatot, utána ne engem bíráljanak. Temető nagyon fontos kérdés, de a szűk utakat, a rossz temetőszerkezetet nem mi alakítottuk ki, egy vállalkozó végezte eddig a temetők rendben tartását. A testületi ülés tartalmaz egy napirendet a temetőkről, az elkövetkezendőkben megírjuk milyen távolságra és milyen magasak lehetnek a sírok, ezt rendelettel szabályozzuk. A ravatalozónál elkezdjük a nyilvános vécék kialakítását, nagyon sok minden tennivaló van a temetőnél. Pontosan kell szabályozni a sírhely megváltási díjakat, rendezet kereteket akarunk mindenhol biztosítani. Sajnos van egy kis lemaradásunk, de a jövőben keressük a megoldást.

**Balogh Gábor:** A temető kapukulccsal kapcsolatban többen összeálltunk, összeadtuk a kulcsokra a pénzt, hogy a mozgássérülteknek könnyebb legyen megközelíteni a sírokat. Az adventet nem csak Kovács László találta ki, hanem az akkori Idegenforgalmi Bizottság és Bors Attila volt az alapítója. A tankönyvtámogatás a környező településeken is így működik.

**Dr. Simon Beáta:** A tűzifa kérelmet csak az 5.000 fő alatti önkormányzatok nyújthatták be.

A hozzánk tartozó településeken is lesz közmeghallgatás, ott fel tudja tenni ezt a kérdést. Tájékoztatom önt, hogy Zalabér és Tekenye adott be pályázatot. A szociális támogatás a költségvetési rendeletben jóváhagyott keret terhére működött és működik. Felhasználására iskoláztatáshoz nyújtott tankönyvtámogatásként is sor kerülhet. Ez ügyben senki semmilyen önkormányzati kárt nem okozott, nem is szeretném, ha ennek ilyen felhangja lenne. Megerősítem, amit a polgármester úr mondott, minden rendszeres kedvezményben részesített személy alapvetően ingyenesen kapta a tankönyvet és az étkezést.

**Béres Tibor**: A Csányi iskolánál a parkolás lehetetlen, szűk az utca, ráparkolnak a füves területre. Rossz fényt vett a városra, hogy a kamionforgalom Zalaszentgróton keresztül történik, mert a batyki átjáró alatt nem férnek el a kamionok. Ha megkapnánk az adósságkonszolidációs összeget, erre is tervezni lehetne. A kempinggel kapcsolatban támadták a polgármester urat, véleményem az, ha megveszik a területet viselni kell a vele járó terheket, nem mondhatom hogy nekem az mégse kell. Annak idején én is beadtam a pályázatot a kemping megvásárlására. Nem tudom Mészáros János úr ez idáig miért nem építette meg a kempinget, mit tartalmazott a szerződés a beépítésre vonatkozóan. Az sem igaz, hogy nem tudta milyen vizes területet vett meg, tudta, látta. Hogy sok-e vagy kevés amit fizetett érte, az ő baja. Ne ezen a képviselő-testületen kérjék számon, amiről az elődök döntöttek.

**Baracskai József**: A kempinggel kapcsolatban egyetértek Béres úrral. Ezért van a felháborodás, mert kivetettük jogosan a telekadót, és a kemping tulajdonosa nem akar fizetni, keresi a kiskaput. A kamionforgalom elvezetésének a megoldásáról tárgyaltunk a Gazdasági és Városfejlesztési Bizottság ülésén. Az általános iskolai, parkolás kapcsán elmondom, hogy minden nap ott járok el, legszívesebben megtiltanám ott a parkolást. Az autómentes napon is azt szerettük volna elérni, hogy minél többen gyalog, vagy kerékpárral menjenek az iskolába. A hivatal munkatársaival helyszíni szemlét tartottunk, kivesszük a fagyalsort, ott ki lehetne alakítani parkolókat, mégis az lenne a jó a gyerekek egészség szempontjából, ha gyalog járjanak az iskolába, vagy kerékpárral. Minden reggel rengeteg autó parkol az iskola előtt, erre megoldást kell találni. A kemping problémája nem fog hamar megoldódni, a telekadóval kapcsolatban, mindenkinek be kell fizetni, ha nem építi be a területét.

**Kasper György**: Az őrsparancsnok úrhoz intézem a következőt. A gyerekek nem a zebrán mennek át, hanem a zebra mellett több méterre, vagy kerékpárral közlekednek a zebrán.

**Kozma István:** Az iskolában éves szinten több előadást, közlekedésbiztonsági oktatást tart a rendőrség. Azt gondolom, hogy erre az autóvezetők is odafigyelnek, kérem a szülőket is hogy hívják fel a gyerekek figyelmét a közlekedés szabályainak a betartására. Ilyen fajta baleset nem nagyon volt még Zalaszentgróton, a helyiek tudják, hogy az iskola környékén sok a gyerek. Az elsődleges dolgunk a folyamatos figyelemfelhívás, és továbbra is előadásokat tartunk.

**Baracskai József**: A szülők figyelmét is felhívom, vigyázzanak a gyerekekre..

További hozzászólás hiányában a közmeghallgatást **Baracskai József** polgármester 1920 órakor bezárta.

Kmf:

Baracskai József Dr. Simon Beáta

polgármester jegyző